清泠池赋
王泠然 (Tang)
梁王既受封于汉。命驾东游。入睢阳之下国。吊微子之高邱。荣华莫比。僭拟无休。复欲象昆明之校战。同右武之习流。决河间而饮马。治宫树以维舟。当时旧迹。此地爰修。土木间成。起台宫而似画。丝金并奏。和水石而疑秋。是时宫人出看。上客淹留。既成此地。胜形无比。乔树青冥而外合。层甍岌嶪而斜指。晓坐狎鸥。春祠荐鲔。连小山而夹回磴。截长河而分半水。徒观其清泠无点。洞澈如凝。镜开珠净。月滉星澄。凫嚼红藻。龟翻碧菱。地将昏而雾合。天欲雨而云蒸。明则可鉴。虚而不竭。风静浪碎。日落圆折。波含阁而相动。潭映空而俱澈。此土之池。君王所为。年深则岘山陵变。水浃则沧海尘吹。不见射鱼之浦。空馀养雁之陂。皇家化溢成周。包含梁宋。分星辰以主万国。会江汉而归一统。惟兹之地。清而且平。居下流而不浊。含上善而逾明。常以柔而处顺。岂遗道而从荣。时人竞渡。摇海舰于三春。暮客来投。落江帆于四岸。何今日之登陟。皆昔年之池馆。物是人非。所存者半。济巨川必待舟楫。得风流还升汗漫。傥馀波而可沾。幸不遗于所观。